**Goleuni**

**Ioan 1:7-9**

*Duw oedd wedi anfon Ioan i roi tystiolaeth – i ddweud wrth bawb am y golau, er mwyn i bawb ddod i gredu drwy'r hyn oedd yn ei ddweud. Dim Ioan ei hun oedd y golau; dweud wrth bobl am y golau roedd e'n ei wneud. Roedd y golau go iawn, sy'n rhoi golau i bawb, ar fin dod i'r byd.*

Sôn am waith Ioan Fedyddiwr mae’r adnodau yma. Ei waith oedd dweud wrth bawb am y ‘golau’. Pwy oedd Ioan felly? Roedd o’n gefnder i Iesu ac yn fab i Sachareias ac Elisabeth. Roedd o ychydig fisoedd yn hŷn na Iesu. Dyma ddigwyddodd pan aeth Mair (mam Iesu) i weld ei chyfnither Elisabeth pan oedd y ddwy yn feichiog.

*Pan gyrhaeddodd y tŷ dyma hi'n cyfarch Elisabeth,**a dyma fabi Elisabeth yn neidio yn ei chroth hi. Cafodd Elisabeth ei hun ei llenwi â'r Ysbryd Glân pan glywodd lais Mai**r, a gwaeddodd yn uchel: “Mair, rwyt ti wedi dy fendithio fwy nag unrhyw wraig arall, a bydd y babi rwyt ti'n ei gario wedi'i fendithio hefyd!**Pam mae Duw wedi rhoi'r fath fraint i mi? – cael mam fy Arglwydd yn dod i ngweld i!**Wir i ti, wrth i ti nghyfarch i, dyma'r babi sydd yn fy nghroth i yn neidio o lawenydd pan glywais dy lais di.*

*(Luc 1: 39-44)*

Felly hyd yn oed cyn iddyn nhw gael eu geni roedd yna gysylltiad agos rhwng Ioan a’i gefnder Iesu. Roedd Duw wedi anfon Ioan i wneud gwaith pwysig iawn, sef paratoi’r ffordd a chyhoeddi fod Iesu, y Meseia, ar fin cyrraedd.

Mae Mathew 3:1-3 yn dweud wrthyn ni be’n union roedd Ioan yn ei wneud,

*Yr adeg yna dechreuodd Ioan Fedyddiwr bregethu yn anialwch Jwdea.**Dyma'r neges oedd ganddo, “Trowch gefn ar bechod, achos mae'r Un nefol yn dod i deyrnasu.”**Dyma pwy oedd y proffwyd Eseia wedi sôn amdano:*

*“Llais yn gweiddi'n uchel yn yr anialwch,*

*‘Paratowch y ffordd i'r Arglwydd ddod!*

*Gwnewch y llwybrau'n syth iddo!’”*

Roedd Ioan yn ceisio agor llygaid y bobl i weld eu bod yn syrthio’n fyr o safon Duw a bod angen iddyn nhw droi cefn ar y pethau drwg yn eu bywydau.

Ffocws Ioan oedd dweud wrth bawb am y goleuni – sef Iesu. Roedd o’n dweud yn aml mai nid ef ei hun oedd y goleuni. Dwedodd,

*Fyddwn i ddim digon da i fod yn gaethwas i ddatod carrai ei sandalau hyd yn oed!” (Ioan 1:27)*

Pam mae’r darn yn cyfeirio at Iesu fel ‘y golau’?

Mae Iesu ei hun yn dweud mai ef yw golau’r byd (Ioan 8:12). Saith can mlynedd cyn iddo gael ei eni roedd Eseia, un o negeswyr Duw yn yr Hen Destament, wedi dweud amdano cyn ei ddod ,

*Mae'r bobl oedd yn byw yn y tywyllwch wedi gweld golau llachar.*

*Mae golau wedi gwawrio ar y rhai oedd yn byw dan gysgod marwolaeth*. (Eseia 9:2)

Sut ydyn ni’n gwybod mai Iesu oedd y golau llachar? Am fod Eseia’n mynd ymlaen i ddweud,

*Achos mae plentyn wedi cael ei eni i ni, mab wedi cael ei roi i ni. Bydd e'n cael y cyfrifoldeb o lywodraethu. A bydd yn cael ei alw yn Strategydd rhyfeddol, y Duw arwrol, Tad yr oesoedd, Tywysog heddwch*. (Eseia 9:6)

Iesu yw’r unig un sy’n un â Duw. Dim ond Iesu sy’n cael ei alw’n Dywysog Heddwch ac yn Dduw arwrol.

Iesu yw’r goleuni sy’n gwneud gwahaniaeth i’r byd. Iesu ydy unig fab y Duw byw sy’n cael ei ddatgelu yn y Beibl, a gwaith Ioan oedd cyhoeddi’r neges yma’n uchel a chydag awdurdod yn ei gyfnod ef.

Ein Tad,

Diolch i ti am neges a gwaith Ioan Fedyddiwr. Diolch ei fod wedi cyhoeddi’n uchel fod y golau go iawn ar fin dod i’r byd a bod pobl wedi credu ei eiriau. Rydyn ni’n diolch am i ti yrru dy unig fab i’r byd, i fyw yn ein plith ni. Rydyn ni’n ddiolchgar dy fod ti wedi dod yn agos aton ni trwy dy fab. Iesu ydy golau’r byd ac mae hyn yn cynhesu ein calonnau a’n hysbryd. Diolch i ti am y gobaith a ddaw i bob un sy’n credu yn Iesu, *Bydd gan y rhai sy'n ei ddilyn ef olau i'w harwain nhw i fywyd, a fyddan nhw byth yn cerdded mewn tywyllwch.*

Amen.